Allerede i dag modtog 65 medarbejdere inden for hjemmeplejen i Aalborg Kommune en opsigelse, og personalet hos Lions Parken var ingen undtagelse. Her fik de første syv medarbejdere en fyreseddel - og tallet når op på 16. Beboerne i Lions Parken i Nørresundby har altså udsigt til at skulle være mere selvhjulpne, og det er chokerende nyheder for Metha Klemmensen på 93 år. - Jeg skal have hjælp. Jeg kan slet ikke stå på mine ben. Det kan enhver da sige sig selv, siger Metha Klemmensen. Fællestillidsrepræsentanten Sussi Mikkelsen for plejepersonalet deler de ældres undren over, at man kan fyre personale og tro, at de ældre bliver mere selvhjulpne med tiden. - Som det ser ud nu vil vi ikke kunne undvære 16 medarbejdere. Vi har i forvejen et kæmpe vikarforbrug, så vi kan ikke forstå, at de har regnet sig frem til det, siger Sussi Mikkelsen. Se mere til den historie i vores udsendelse klokken 19.30.

Opsummering:
130 medarbejdere fra ældreplejen i Aalborg Kommue skal spares væk inden for det næste halve år, og det er ikke noget, de ældre ser frem til.